b"\n_START_ARTICLE_\nAnat\n_START_SECTION_\nUgarit\n_START_PARAGRAPH_\nV ugaritskem Baalovem ciklu je Anat nasilna boginja vojne, devica (btlt \xe2\x80\x98nt) in po zelo sporni teoriji ljubica boga Baal Hadada. Baala so obi\xc4\x8dajno imeli za sina boga Dagana, v\xc4\x8dasih pa za sina boga Ela, ki je imel Anat za svojo h\xc4\x8derko. Obe povezavi sta morda figurativni._NEWLINE_V odlomku besedila iz Ugarita (sodobni Ras Shamra, Sirija) je Anat prikazana kot kruta, divja in silovita bojevnica, ki v bitki brede do kolen v krvi, seka glave in roke, ve\xc5\xbee glave na svoj trup in roke okoli pasu, s pu\xc5\xa1\xc4\x8dicami izganja stare ljudi in prebivalce mest, kar osre\xc4\x8duje njeno srce. Njen zna\xc4\x8daj v tem odlomku ka\xc5\xbee na njeno kasnej\xc5\xa1o vlogo v vojni proti Baalovim sovra\xc5\xbenikom._NEWLINE_Anat se pona\xc5\xa1a s tem, da je pokon\xc4\x8dala Elovega ljubljenca Jama, sedemglavo ka\xc4\x8do, ljubljenca bogov Ar\xc5\xa1a, prepirljivo Elovo tele Atika, ognjevito \xc4\x8darovnico bogov Ishat in Elovo h\xc4\x8derko Zabib. Ko je kasneje izvedela za Baalovo smrt, ga je iskala \xc2\xbbkot krava i\xc5\xa1\xc4\x8de svoje tele\xc2\xab. Ko je na\xc5\xa1la njegovo telo, ga je z veliko \xc5\xbetrtvami in objokovanjem pokopala. Zatem je poiskala njegovega domnevnega ubijalca Mota, ga je razsekala z me\xc4\x8dem, ga presejala skozi sito, se\xc5\xbegala, zdrobila z mlinskimi kamni in njegove ostanke raztresla pticam._NEWLINE_Besedilo CTA 10 opisuje, kako je Anat iskala Baala, ki je bil na lovu, ga na\xc5\xa1la in mu rekla, da mu bo pripeljaja junca. Novorojeno tele je pripeljala Baalu na goro Zefon. V nobenem besedilu ni izrecno omenjejno, da je Baal Hadadova sporoga. Iz kasnej\xc5\xa1ih izro\xc4\x8dil je mo\xc4\x8d sklepati, da je to nejverjetneje bila boginja Athtart, ki se tudi pojavlja v omenjenem in drugih besedilih. Sklepanje ote\xc5\xbeuje severozahodnosemitska kultura, v kateri so bogovi lahko imeli ve\xc4\x8d \xc5\xbeena, medtem ko so v \xc5\xa1tevilnih drugih panteonih imeli samo eno._NEWLINE_V severnokanaanski zgodbi o Akatu je glavni junak Akat, sin sodnika Danela (Dn'il), dobil za darilo \xc4\x8dudovit lok in pu\xc5\xa1\xc4\x8dice, ki jih je izdelal bog obrtnikov Kothar-wa-Khasis. Ker je bil \xc5\xa1e otrok, je njegovo darilo prevzel o\xc4\x8de. Ko je odrasel, je boginja Anat posku\xc5\xa1ala od njega odkupiti lok in mu zanj ponujala celo nesmrtnost, vendar je Akat vse ponudbe zavrnil. Ker je bila stara, ji je rekel, da je la\xc5\xbenivka in k tej \xc5\xbealitvi dodal vpra\xc5\xa1anje, kaj neki bo kot \xc5\xbeenska z lokom po\xc4\x8dela._NEWLINE_Anat se je, tako kot Inana v Epu o Gilgame\xc5\xa1u, prito\xc5\xbeila Elu in mu grozila, \xc4\x8de ji ne dovoli, da se ma\xc5\xa1\xc4\x8duje Akatu. El ji je to dovolil. Anat je na Akata poslala svojega spremljevalca Jatpana v obliki sokola, da bi mu ukradel lok. Njen na\xc4\x8drt je uspel, vendar Jatpan Akata ni samo pretepel in ga oropal, ampak ga je umoril. Anat je bila besna (tukaj del besedila manjka), Jatpan pa je pobegnil in lok in pu\xc5\xa1\xc4\x8dice so padle v morje. Vse je bilo izgubljeno. Anat je objokovala Akata in ob\xc5\xbealovala njegovo smrt in izgubo loka. Zgodba se nato preusmeri na Akatovo modro mlaj\xc5\xa1o sestro Paghat, ki se je odlo\xc4\x8dila, da bo ma\xc5\xa1\xc4\x8devala bratovo smrt in obnovila zemljo, ki jo je zaradi umora prizadela su\xc5\xa1a. Zgodba je nedokon\xc4\x8dana. Prekine se v izjemno dramati\xc4\x8dnem trenutku, ko Paghat odkrije, da je pla\xc4\x8danec, ki ga je najela za pomo\xc4\x8dnika, bratov morilec Jatpan. Vzporednice z zgodbo o Anat in njenem ma\xc5\xa1\xc4\x8devanju Motu za umor njenega brata so o\xc4\x8ditne, samo da se slednja dogaja na \xc4\x8dlove\xc5\xa1ki ravni.\n_START_SECTION_\nEgipt\n_START_PARAGRAPH_\nV Egiptu se je Anat skupaj z drugimi severozahodnimi semitskimi bogovi prvi\xc4\x8d pojavila v \xc5\xa0estnajsti dinastiji (Hiksi, okoli 1650-1580 pr. n. \xc5\xa1t.). \xc4\x8castili so predsem njen aspekt boginje vojne in jo pogosto primerjali z boginjo Astarto. V Sporu med Horom in Setom se omenjeni boginji pojavljata kot Rajevi h\xc4\x8derki in zaveznici boga Seta. Set sam je poistoveten s semitskim bogom Hadadom._NEWLINE_V hi\xc5\xa1kem obdobju je imela Anat sveti\xc5\xa1\xc4\x8da v hi\xc5\xa1ki prestolnici Avaris, Beit She'anu v sedanjem Izraelu, \xc4\x8dastili pa so jo tudi v Memfisu. Na napisih iz Memfisa iz 15. do 12. stoletja pr. n. \xc5\xa1t. se imenuje Bin-Ptah \xe2\x80\x93 Ptahova h\xc4\x8derka. V nekaterih besedilih je povezana z Re\xc5\xa1pujem (kannansko Re\xc5\xa1ef) in poistovetena z izvorno egip\xc4\x8dansko boginjo Neit. V nekaterih besedilih se naslavlja s Kraljica nebes. Njena ikonografija se spreminja. Obi\xc4\x8dajno nosi eno ali ve\xc4\x8d oro\xc5\xbeij._NEWLINE_Iz imena Anat je izpeljano ime Anather, ime zameglenega egip\xc4\x8danskega vladarja iz tistega obdobja._NEWLINE_V Novem kraljestvu je Ramzes II. iz Anat naredil svojo osebno stra\xc5\xbearko v bitki in raz\xc5\xa1iril njen tempelj v Pi-Ramzesu. Svojo h\xc4\x8derko, s katero se je kasneje poro\xc4\x8dil, je po njej imenoval Bint-Anat \xe2\x80\x93 Anatina h\xc4\x8derka. Ramzesov pes na reliefu templja v Beit El Waliju se imenuje Anat v mo\xc4\x8di, njegov konj pa Ana-herte \xe2\x80\x93 Anat je zadovoljna.\n_START_SECTION_\nMezopotamija\n_START_PARAGRAPH_\nV akad\xc5\xa1\xc4\x8dini se je Anat ri\xc4\x8dakovano imenovala Antu, pred tem pa Antum. Antu se v sumerskih besedilih pojavlja predvsem kot precej brezbarvna soproga boga Anuja, v Epu o Gilgame\xc5\xa1u pa kot I\xc5\xa1tarina mati. Anat se identificira tudi s severozahodno semitsko bogino \xe2\x80\x98Anat, ki ima v bistvu enako ime. Ni znano, ali gre za prvotno dve razli\xc4\x8dni boginji, ki sta imeli po naklju\xc4\x8dju enako ime in sta se kasneje zdru\xc5\xbeili v eno, ali se je \xe2\x80\x98Anatin kult raz\xc5\xa1iril v Mezopotamijo, kjer so jo \xc4\x8dastili kot \xc5\xbeeno boga Anuja. Mezopozamska oblika njenega imena namre\xc4\x8d ka\xc5\xbee, da bi lahko bila Anujev dvojnik._NEWLINE_Predlagalo se je tudi, da se je vzporednost imen sumerske boginje Inane in njene zahodnosemitske dvojnice I\xc5\xa1tar v kannanskm izro\xc4\x8dilu nadaljevala kot Anat in Astarta, zlasti v ugaritskem pesni\xc5\xa1tvu. V ugaritskih spisih sta bili boginji vedno tesno povezani in oblikovali triado s tretjo boginjo Kade\xc5\xa1 (sveta). Triada je znana s skulptur.\n_START_SECTION_\nIzrael\n_START_PARAGRAPH_\nIme boginje \xe2\x80\x98Anat se je ohranilo v imenih mest Beth-Anath in Anathoth. V Sodnikih 3.31;5:6 se omenja An\xc3\xa1tov (in ne \xe2\x80\x98Anatin) sin \xc5\xa0amg\xc3\xa1r, katerega bi lahko razumeli kot polboga, umrljivega sina boginje \xe2\x80\x98Anat. John Day je leta 2000 dokazal, da imajo enako ime tudi \xc5\xa1tevilni Kanaanci iz nesvetopisemskih virov, in zaklju\xc4\x8dil, da gre za voja\xc5\xa1ki naslov, ki pomeni voj\xc5\xa1\xc4\x8daka pod \xe2\x80\x98Anatino za\xc5\xa1\xc4\x8dito._NEWLINE_Asenat se je imenovala \xc5\xbeena hebrejskega patriarha Jo\xc5\xbeefa._NEWLINE_V Elefantini (sodobni Asuan) v Egiptu so odkrili Elefantinski papirus iz 5. stoletja pr. n. \xc5\xa1t., ki omenja boginjo Anat-Jahu (Anat Jahve), ki so jo \xc4\x8dastili v Jahvejevem templju. Tempelj so zgradili judovski begunci po babilonski zasedbi Judeje. Iz tega je razvidno, da se je \xc4\x8da\xc5\xa1\xc4\x8denje boginje nadaljevalo in ohranilo tudi v izgnanstvu. Iz besedila, ki ga je napisala skupina Judov iz Elefantine na nubijski meji, je razvidno, da je bila njihova vera skoraj identi\xc4\x8dna judovski veri iz \xc5\xbeelezne dobe II. Papirus omenja, da so Judje \xc4\x8dastili Anat-Jahu (ali Anatjahu), ki je opisana ali kot Jahvejeva \xc5\xbeena (paredra, sveta spremljevalka) ali kot hipostati\xc4\x8den aspekt Jahveja.\n_START_SECTION_\nAtene\n_START_PARAGRAPH_\nV Ciprijanovem napisu (KAI. 42) se gr\xc5\xa1ka boginja Atena Soteira Nike ena\xc4\x8di z \xe2\x80\x98Anat, ki je opisana kot mo\xc4\x8d \xc5\xbeivljenja (l\xe2\x80\x98uzza hayim)._NEWLINE_Anat je verjetno tudi boginja, katero feni\xc4\x8danski pisec Sanhuitaon imenuje Atena, h\xc4\x8derka Ela in neimenovane matere, ki je skupaj s Hermesom (se pravi Totom) svetovala Elu, naj iz \xc5\xbeeleza skuje srp in sulico, domnevno za rabo proti njegovemu o\xc4\x8detu Uranu. V Baalovem ciklu ima to vlogo boginja A\xc5\xa1era/\xe2\x80\x98Elat, \xe2\x80\x98Anat pa se imenuje \xc2\xbbDevica\xc2\xab.\n_START_SECTION_\nMorebitne kasnej\xc5\xa1e preobrazbe\n_START_PARAGRAPH_\nBoginja Atah, ki so jo \xc4\x8dastili v Palmiri, ima morda enak izvor kot Anat. Atah so zdru\xc5\xbeili z boginjo A\xc5\xa1tart (Atar) v boginjo Ataratah, ki je bila Helenom (Grkom) znana kot Atargatis._NEWLINE_Domnevalo se je tudi, da je indoiranska boginja Anahita (Brezmade\xc5\xbena) razli\xc4\x8dica boginje Anat. Domneva je malo verjetna, ker so povezave med indoiranskimi in semitskimi koreni malo verjetne._NEWLINE_V Zoharjevi knjigi se Anat pod imenom Anathiel pri\xc5\xa1teva med najsvetej\xc5\xa1e angelske mo\xc4\x8di."